CELEX: 32009B0637
Language: el
Date: 2009-04-23 00:00:00
Title: Απόφαση του Ευρωπαϊκού Κοινοβουλίου, της 23ης Απριλίου 2009, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2007, τμήμα VI - Ευρωπαϊκή Οικονομική και Κοινωνική Επιτροπή

26.9.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 255/81
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 23ης Απριλίου 2009
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2007, τμήμα VI – Ευρωπαϊκή Οικονομική και Κοινωνική Επιτροπή
   (2009/637/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   
               —
            
            
               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2007 (1),
            
         
               —
            
            
               έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2007 – τόμος I (C6-0420/2008) (2),
            
         
               —
            
            
               έχοντας υπόψη την ετήσια έκθεση της Ευρωπαϊκής Οικονομικής και Κοινωνικής Επιτροπής προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2007,
            
         
               —
            
            
               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2007, συνοδευόμενη από τις απαντήσεις των θεσμικών οργάνων (3),
            
         
               —
            
            
               έχοντας υπόψη τη δήλωση αξιοπιστίας που βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, η οποία παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ (4),
            
         
               —
            
            
               έχοντας υπόψη το άρθρο 272 παράγραφος 10, και τα άρθρα 274, 275 και 276 της συνθήκης ΕΚ,
            
         
               —
            
            
               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5) και ιδίως τα άρθρα 50, 86, 145, 146 και 147,
            
         
               —
            
            
               έχοντας υπόψη το άρθρο 71 και το παράρτημα V του κανονισμού του,
            
         
               —
            
            
               έχοντας υπόψη την έκθεση της επιτροπής ελέγχου των προϋπολογισμών (Α6-0155/2009),
            
         
               1.
            
            
               χορηγεί απαλλαγή στο γενικό γραμματέα της Ευρωπαϊκής Οικονομικής και Κοινωνικής Επιτροπής για την εκτέλεση του προϋπολογισμού για το οικονομικό έτος 2007·
            
         
               2.
            
            
               καταγράφει τις παρατηρήσεις του στο ψήφισμα που ακολουθεί·
            
         
               3.
            
            
               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στο Συμβούλιο, την Επιτροπή, το Δικαστήριο, το Ελεγκτικό Συνέδριο, τον Ευρωπαίο Διαμεσολαβητή και τον Ευρωπαίο Επόπτη Προστασίας Δεδομένων και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).
            
         
      
         
            Ο Πρόεδρος
         
         Hans-Gert PÖTTERING
      
      
         
            Ο γενικός γραμματέας
         
         Klaus WELLE
      
   
   
      (1)  ΕΕ L 77 της 16.3.2007.
   
      (2)  ΕΕ C 287 της 10.11.2008, σ. 1.
   
      (3)  ΕΕ C 286 της 10.11.2008, σ. 1.
   
      (4)  ΕΕ C 287 της 10.11.2008, σ. 111.
   
      (5)  ΕΕ L 248 της 16.9.2002, σ. 1.
   ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 23ης Απριλίου 2009
   που περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2007, τμήμα VI – Ευρωπαϊκή Οικονομική και Κοινωνική Επιτροπή
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   
               —
            
            
               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2007 (1),
            
         
               —
            
            
               έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2007 – τόμος I (C6-0420/2008) (2),
            
         
               —
            
            
               έχοντας υπόψη την ετήσια έκθεση της Ευρωπαϊκής Οικονομικής και Κοινωνικής Επιτροπής προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2007,
            
         
               —
            
            
               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2007, συνοδευόμενη από τις απαντήσεις των θεσμικών οργάνων (3),
            
         
               —
            
            
               έχοντας υπόψη τη δήλωση αξιοπιστίας που βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, η οποία παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ (4),
            
         
               —
            
            
               έχοντας υπόψη το άρθρο 272, παράγραφος 10, και τα άρθρα 274, 275 και 276 της συνθήκης ΕΚ,
            
         
               —
            
            
               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και ιδίως τα άρθρα 50, 86, 145, 146 και 147,
            
         
               —
            
            
               έχοντας υπόψη το άρθρο 71 και το παράρτημα V του κανονισμού του,
            
         
               —
            
            
               έχοντας υπόψη την έκθεση της επιτροπής ελέγχου των προϋπολογισμών (Α6-0155/2009),
            
         
               1.
            
            
               σημειώνει ότι το 2007 η Ευρωπαϊκή Οικονομική και Κοινωνική Επιτροπή (ΕΟΚΕ) είχε στη διάθεσή της πιστώσεις αναλήψεων υποχρεώσεων συνολικού ύψους 116 εκατ. ευρώ (2006: 112 εκατ. ευρώ), με ποσοστό χρησιμοποίησης 91,64 %, δηλαδή κάτω από τον μέσο όρο των άλλων θεσμικών οργάνων (93,82 %)·
            
         
               2.
            
            
               χαιρετίζει την υπογραφή, τον Δεκέμβριο 2007, νέας συμφωνίας διοικητικής συνεργασίας μεταξύ της ΕΟΚΕ και της Επιτροπής των Περιφερειών (ΕτΠ) για την περίοδο 2008-2014· είναι πεπεισμένο ότι η συνεργασία μεταξύ των δύο θεσμικών οργάνων θα είναι οικονομικά επωφελής για τον ευρωπαίο φορολογούμενο· εκφράζει ωστόσο τη λύπη του, διότι σύμφωνα με την ετήσια έκθεση δραστηριοτήτων της ΕΟΚΕ οι διαπραγματεύσεις σχετικά με τη νέα συμφωνία συνεργασίας έχουν φέρει παράλυση ή επιβράδυνση κάποιων πρωτοβουλιών που ήταν προγραμματισμένες στο πρόγραμμα εργασίας 2007·
            
         
               3.
            
            
               χαιρετίζει τη σαφή δέσμευση των δύο Επιτροπών στον στόχο της εναρμόνισης των προδιαγραφών τους όσον αφορά τους εσωτερικούς ελέγχους, με βάση τις βέλτιστες πρακτικές, καθώς και όλων των λοιπών σχετικών δημοσιονομικών διαδικασιών τους που σχετίζονται με τις κοινές υπηρεσίες·
            
         
               4.
            
            
               παρατηρεί ότι, βάσει της νέας συμφωνίας, οι σημαντικότεροι τομείς (υποδομές, τεχνολογίες της πληροφορίας και τηλεπικοινωνίες, καθώς και η μετάφραση, συμπεριλαμβανομένης της παραγωγής εγγράφων) παραμένουν στο πεδίο αρμοδιότητας των κοινών υπηρεσιών, ενώ διαχωρίζεται περιορισμένος αριθμός υπηρεσιών, όπως οι εσωτερικές υπηρεσίες, οι κοινωνικές/ιατρικές υπηρεσίες, η βιβλιοθήκη και ο σχεδιασμός εντύπων·
            
         
               5.
            
            
               εμμένει ωστόσο ότι αυτός ο διαχωρισμός πρέπει να είναι δημοσιονομικά ουδέτερος και, συνεπώς, παροτρύνει τις δύο Επιτροπές να πραγματοποιήσουν κοινή ανάλυση στο πλαίσιο της ενδιάμεσης επανεξέτασης, με σκοπό να αξιολογήσουν κατά πόσο αυτή η μετατόπιση των πόρων είναι επωφελής και για τις δύο· καλεί τις δύο Επιτροπές να τηρούν το Κοινοβούλιο ενήμερο σχετικά με την προγραμματισμένη για τις αρχές 2009 αξιολόγηση των μικρών συμφωνιών συνεργασίας στους τομείς που υφίστανται διαχωρισμό·
            
         
               6.
            
            
               επισημαίνει την παρατήρηση που διατυπώνει το Ελεγκτικό Συνέδριο στην παράγραφο 11.10 της ως άνω ετήσιας έκθεσής του, ότι δηλαδή λόγω της συνεχιζόμενης εφαρμογής πολλαπλασιαστικού συντελεστή μεγαλύτερου του 1 επί διετία μετά την προαγωγή αντί της μετατροπής του τμήματος του συντελεστή που υπερβαίνει τη μονάδα σε αρχαιότητα κατά κλιμάκιο, η ΕΟΚΕ χορηγεί στο προσωπικό της οικονομικό πλεονέκτημα το οποίο δεν χορηγούν τα λοιπά θεσμικά όργανα·
            
         
               7.
            
            
               τονίζει ότι οι διατάξεις του κανονισμού υπηρεσιακής κατάστασης σχετικά με τον συντελεστή πολλαπλασιασμού πρέπει να ερμηνεύονται και να εφαρμόζονται από όλα τα θεσμικά όργανα κατά τον ίδιον τρόπο για να εξασφαλίζεται η ίση μεταχείριση των υπαλλήλων τους· αναμένει την απόφαση του Δικαστηρίου Δημόσιας Διοίκησης στην προσφυγή υπαλλήλου της Επιτροπής και προσδοκά ότι η ΕΟΚΕ θα ευθυγραμμίσει την πρακτική της (εάν χρειάζεται με αναδρομική ισχύ) με την εν λόγω απόφαση·
            
         
               8.
            
            
               σημειώνει με ικανοποίηση ότι τα δύο νέα συστήματα οικονομικής διαχείρισης (ABAC WF και SAP) κατέστησαν λειτουργικά το 2007 και έχουν εν γένει λειτουργήσει αποτελεσματικά· χαιρετίζει επίσης το γεγονός ότι η ΕΟΚΕ έχει αρχίσει τη διαδικασία πιστοποίησης EMAS (κοινοτικό σύστημα οικολογικής διαχείρισης και ελέγχου)·
            
         
               9.
            
            
               χαιρετίζει την πρωτοβουλία της ΕΟΚΕ να αναπτύξει σύνολο βασικών δεικτών δραστηριότητας και επίδοσης εντός της γραμματείας της, οι οποίοι να χρησιμοποιούνται ως εργαλείο διαχείρισης για τις αρμόδιες υπηρεσίες ενώ ταυτόχρονα θα βελτιώνουν τη διαφάνεια· ενθαρρύνει την ΕΟΚΕ να αναπτύξει περαιτέρω νέους δείκτες και να χρησιμοποιεί τους υπάρχοντες για να δεικνύει επίσης μεσοπρόθεσμες ή μακροπρόθεσμες (πέντε έως δέκα έτη) τάσεις·
            
         
               10.
            
            
               σημειώνει με ικανοποίηση τη μεγάλη μείωση στην αξία των συμβάσεων που έτυχαν διαπραγμάτευσης ως ποσοστό της αξίας των συμβάσεων που ανατέθηκαν από 7,5 % το 2006 σε 2,5 % το 2007, μολονότι ο αριθμός των συμβάσεων που έτυχαν διαπραγμάτευσης έχει διπλασιασθεί· ενθαρρύνει την ΕΟΚΕ να συνεχίσει τις προσπάθειές της για να μειώσει περαιτέρω αυτό το ποσοστό·
            
         
               11.
            
            
               χαιρετίζει στο ίδιο πλαίσιο την ίδρυση στους κόλπους των κοινών υπηρεσιών μιας μονάδας συμβάσεων που προσφέρει υποστήριξη σε όλα τα επιχειρησιακά τμήματα των κοινών υπηρεσιών στον τομέα των δημοσίων συμβάσεων· σημειώνει ότι βάσει της νέας συμφωνίας η υπηρεσία επαλήθευσης των κοινών υπηρεσιών έχει μεταφερθεί στις χωριστές υπηρεσίες κάθε Επιτροπής·
            
         
               12.
            
            
               σημειώνει ότι ανάδοχος κατασκευής έργων με τον οποίον η ΕΟΚΕ και η ΕτΠ είχαν συμβατικές σχέσεις συνελήφθη τον Μάρτιο 2007 με την υποψία απάτης· σημειώνει με ικανοποίηση ότι διενεργήθηκε εξαντλητικός λογιστικός έλεγχος όλων των συμβάσεων που είχαν συνάψει τα δύο όργανα με τον συγκεκριμένο εργολάβο από το 2000 και ότι η σχετική έκθεση λογιστικού ελέγχου διαβιβάσθηκε στην OLAF·
            
         
               13.
            
            
               θεωρεί ότι έχει ζωτική σημασία οι έλεγχοι που πραγματοποιούνται, επί παραδείγματι, από διατάκτες, επαληθευτές και λογιστικούς ελεγκτές, να είναι επαρκώς αυστηροί· υπογραμμίζει στο πλαίσιο αυτό τη σημασία που έχει η πραγματοποίηση επαρκούς αριθμού δειγματοληπτικών ελέγχων σε όλους τους τομείς, επιπλέον εκείνων των ολίγων στρατηγικών τομέων που παρουσιάζουν μεγαλύτερη επικινδυνότητα·
            
         
               14.
            
            
               χαιρετίζει τη συγκρότηση επιτροπής λογιστικού ελέγχου που απαρτίζεται από τρία μέλη της ΕΟΚΕ και επικουρείται από εξωτερικό λογιστικό ελεγκτή, στα καθήκοντα της οποίας συγκαταλέγονται μεταξύ άλλων η επαλήθευση της ανεξαρτησίας του εσωτερικού λογιστικού ελεγκτή και η αξιολόγηση δράσεων που αναλαμβάνονται εν συνεχεία των συστάσεων που εμπεριέχονται στις εκθέσεις εσωτερικού λογιστικού ελέγχου·
            
         
               15.
            
            
               σημειώνει ότι το βελγικό πρωτοδικείο βρήκε πρώην μέλος της ΕΟΚΕ ένοχο δολίων απαιτήσεων για έξοδα ταξιδίου (διπλή αποζημίωση)· χαιρετίζει επ’ αυτού το ότι η ΕΟΚΕ κίνησε έφεση κατά της αποφάσεως να μην αναγνωρισθεί ως πολιτικώς ενάγων·
            
         
               16.
            
            
               σημειώνει ότι στις 25 Σεπτεμβρίου 2007 εγκρίθηκε γενική ανασκόπηση των κανόνων που διέπουν την επιστροφή των εξόδων ταξιδίου και των εξόδων συνεδριάσεων των μελών ΕΟΚΕ, η οποία αποσκοπούσε στη βελτίωση και απλούστευση των σχετικών διαδικασιών εξασφαλίζοντας ταυτοχρόνως διαφάνεια και ίση μεταχείριση όλων των μελών και λαμβάνοντας υπόψη τις τεχνολογικές εξελίξεις (όπως είναι τα ηλεκτρονικά εισιτήρια, η κράτηση ξενοδοχείου με απευθείας σύνδεση με τον υπολογιστή και η τεχνική εικονοδιασκέψεων)· θεωρεί απαραίτητη την εξέταση αυτού του θέματος κατά την προσεχή διαδικασία απαλλαγής (οικονομικό έτος 2008)·
            
         
               17.
            
            
               σημειώνει, πέραν τούτων, όσον αφορά το νέο οικονομικό καθεστώς των μελών ότι το προεδρείο της ΕΟΚΕ κατά τη συνεδρίασή του στις 12 Νοεμβρίου 2008 αποφάσισε τη συγκρότηση ειδικής ομάδας με τη συμμετοχή των κοσμητόρων η οποία θα είναι αρμόδια για τη σύνταξη σχεδίου προτάσεων σχετικά με την αναθεώρηση του οικονομικού καθεστώτος των μελών·
            
         
               18.
            
            
               σημειώνει ότι τα μέλη ΕΟΚΕ δεν προβαίνουν σε δήλωση των οικονομικών τους συμφερόντων ή γνωστοποίηση πληροφοριών που αφορούν θέματα όπως οι δηλωτέες επαγγελματικές δραστηριότητες και οι επ’ αμοιβή θέσεις ή δραστηριότητες· προτείνει η ΕΟΚΕ να εισαγάγει την υποχρέωση αυτή για όλα τα μέλη της· προτείνει επίσης τον διορισμό ανεξάρτητου ελεγκτή του οποίου αποστολή θα είναι να δημοσιεύει ετησίως έκθεση σχετικά με τις παραληφθείσες δηλώσεις με στόχο την εξασφάλιση αξιόπιστης παρακολούθησης και αξιόπιστου ελέγχου·
            
         
               19.
            
            
               επαινεί την ΕΟΚΕ για την ποιότητα της ετήσιας έκθεσης δραστηριοτήτων της· ζητεί ωστόσο να συμπεριλάβει στην επόμενη έκθεση δραστηριοτήτων της κεφάλαιο το οποίο θα περιγράφει λεπτομερώς τη συνέχεια που δόθηκε κατά τη διάρκεια του έτους σε προηγούμενες αποφάσεις του Κοινοβουλίου περί απαλλαγής και θα παρέχει και τους λόγους για τους οποίους δεν ακολουθήθηκαν οι συστάσεις·
            
         
               20.
            
            
               επισημαίνει ότι, παρά τις τροποποιήσεις του δημοσιονομικού κανονισμού, οι κανόνες του για τις δημόσιες συμβάσεις εξακολουθούν να είναι επαχθείς για μικρότερα θεσμικά όργανα, όπως η ΕΟΚΕ, ιδιαίτερα σε σχέση με τις προσκλήσεις υποβολής προσφορών για συμβάσεις που αφορούν σχετικά μικρά ποσά· καλεί συνεπώς την Επιτροπή — κατά την εκτέλεση των προπαρασκευαστικών εργασιών πριν από την κατάρτιση οιασδήποτε μελλοντικής πρότασης για την τροποποίηση του δημοσιονομικού κανονισμού— να προβεί σε εκτενείς διαβουλεύσεις με το Γενικό Γραμματέα της ΕΟΚΕ και τη διοίκησή της, για να εξασφαλιστεί ότι οι σχετικές ανησυχίες τους θα ληφθούν πλήρως υπόψη στο τελικό σχέδιο.
            
         
      (1)  ΕΕ L 77 της 16.3.2007.
   
      (2)  ΕΕ C 287 της 10.11.2008, σ. 1.
   
      (3)  ΕΕ C 286 της 10.11.2008, σ. 1.
   
      (4)  ΕΕ C 287 της 10.11.2008, σ. 111.
   
      (5)  ΕΕ L 248 της 16.9.2002, σ. 1.